Peer Steinbrück

Dr **Peer Steinbrück** (* 10. Jänner 1947 z Hamburg) isch en ehmolige dytsche Bolitiker (SPD). Vu 2002 bis 2005 isch dr Steinbrück Minischterbresidänt vum Land Nordrhy-Weschtfale gsii, vu 2005 bis 2009 Bundesfinanzminischter un Stellverdrätter vum SPD-Bundesvorsitzer. Vu 2009 bis 2016 isch er Mitglid vum Dytsche Bundesdag gsii. Am 9. Dezämber 2012 isch dr Peer Steinbrück vum SPD-Barteidag zum Chanzlerkandidat vu dr SPD fir d Bundesdagswahl 2013 gwehlt wore.

## Familie
Dr Peer Steinbrück isch as erschte vu zwee Sihn vum Ernst Steinbrück (1914–1998) un dr Ilse geb. Schäper (1919–2011) z Hamburg uf d Wält chuu. Em Peer Steinbrück sy Mueter chunnt us ere Hamburger Chaufmannsfamilie un het uf dr Muetersyte dänischi Wurzle ghaa. Mitti 1930er Johr, in dr Zyt vum Nationalsozialismus, het si lengeri Zyt bi ihre Verwandte z Dänemark un Schwede verbrocht, go em „Bund Deutscher Mädel“ z entgoh. Dr Vater, Ernst Steinbrück, isch z Pommern uf d Wält chuu un isch z Hamburg Architekt wore. Drot ass dr Vater us dr wytverzwygte, großburgerlige Familie Delbrück stammt, isch dr Peer Steinbrück in burgerlige Verhältnis in eme Mietshuus im dodmol proletarisch bregte Hamburg-Uhlenhorst ufgwachse.

Dr Steinbrück läbt im Bonner Stadtdail Plittersdorf, derzue het er e Zwaitwohnig z Berlin im Weddinger Sprengelkiez. Är isch syt 1975 ghyrote mit dr Gertrud Steinbrück geb. Isbary (* 1950), ere promovierte Lehreri fir Biology un Bolitik am evangelische Amos-Comenius-Gymnasium Bonn. Si hän zämme ne Suhn un zwoo Dechtere.

## Uusbildig
Är isch uf s altsprochli Glehrteschuel vum Johanneum gange, wun er wäge schlächte Note in dr Sekundarstufe I het wider mieße abgoo. Dr Steinbrück isch in syre gsamte Schuelzyt (1953 bis 1968) zwai Mol hocke blibe un het anne 1968 s fachbunde Abitur (Fachrichtig Wirtschaft) an dr Staatlige Handelsschuel Am Lämmermarkt z Hamburg-Hohenfelde gmacht. Dr Steinbrück isch mit achtzeh us dr evangelische Chilchen uusdrätte. Är isch speter wider in dr Chilche yydrätte.

Vu 1968 bis 1970 het dr Steinbrück as Soldat uf Zyt (SaZ 2) bi dr Färnmäldeainhait vum Panzerbataillon 314 z Oldenburg-Bümmerstede sy Grundwehrdienscht in dr Bundeswehr un en Uusbildig as Reserveoffizieraawärter vum Heer absolviert. Sy derzytige Dienschtgrad isch Leutnant vu dr Reserve. 

Ab em Summersemeschter 1970 het er Volkswirtschaft mit em Näbefach Soziology an dr Christian-Albrechts-Universität (CAU) z Kiel studiert, wu au dr schleswig-holsteinisch FDP-Bolitiker Wolfgang Kubicki zue syne Kommilitone zellt het. S Studium het er anne 1974 as Diplom-Volkswirt abgschlosse.

## Beruef vu 1974 bis 1990
Noch em Studium het er 1974 zerscht im Ramme vun eme 15-monetige Wärchverdrag fir s Bundesminischterium fir Ruumornig, Böuwäse un Stadtböu gschafft un ab em Spotjohr 1976 im Effetlige Dienscht im neie Bundesminischterium fir Verchehr, Böu un Stadtentwicklig. Anne 1977 isch er persenlige Referänt vu dr Minischter Hans Matthöfer un Volker Hauff im Bundesminischterium fir Forschig un Technology wore. Fir dr Matthöfer het dr Steinbrück Rede gschribe. Vu Juni 1978 bis zum Februar 1981 het dr Steinbrück as wisseschaftlige Mitarbaiter im hechere Dienscht (offiziäll *Hilfsreferent*) im Chanzleramt vum Helmut Schmidt gschafft. Är het dert e Stell im Spiegelreferat zum Bundesminischterium fir Forschig un Technology ghaa. Im Johr 1981 het dr Steinbrück in dr Ständige Verdrättig vu dr Bundesrepublik z Oscht-Berlin in dr Abdailig Wirtschaft gschafft. 1981/82 isch er wider persenlige Referänt gsii, desmol vum Bundesforschigsminischter Andreas von Bülow.

## Bolitischi Laufbahn
Dr Peer Steinbrück isch anne 1969 in d SPD yydrätte.

### Staatssekretär z Schleswig-Holstein
Anne 1990 isch dr Steinbrück as Staatssekretär in d Landesregierig vu Schleswig-Holstein unter m Minischterbresidänt Björn Engholm gwächslet, zerscht in s Minischterium fir Natur, Umwält un Landesentwicklig (bis 1992), derno in s Minischterium fir Wirtschaft, Tächnik un Verchehr (bis 1993).

### Landesminischter z Schleswig-Holstein un z Nordrhy-Weschtfale
Am 19. Mai 1993 isch dr Steinbrück zum Minischter fir Wirtschaft, Tächnik un Verchehr vum Land Schleswig-Holstein ernännt wore (Kabinett Simonis I un II). Des Amt het er bis zum 28. Oktober 1998 uusgiebt un isch derno retuur uf Nordrhy-Weschtfale, wun er ab em 28. Oktober 1998 zerscht s Minischterium fir Wirtschaft un Mittelstand, Technology un Verchehr (Kabinett Clement I) un ab em 22. Februar 2000 s Finanzminischterium (Kabinett Clement I un II) glaitet het. 

Vu 2000 bis 2005 isch er au Abgordnete im Landdag vu Nordrhy-Weschtfale gsii.

### Minischterbresidänt vu Nordrhy-Weschtfale
Am 6. Novämber 2002 isch dr Steinbrück zum Minischterbresidänt vum Landes Nordrhy-Weschtfale gwehlt wore. Är het dodermit d Noofolg vum Wolfgang Clement aadrätte, wu s Amt ufgee ghaa het go Bundesminischter fir Arbet un Wirtschaft z wäre. Wu d SPD mit ihrem Spitzekandidat Steinbrück bi dr Landdagswahl z Nordrhy-Weschtfale 2005 mit 37,1 % uf ihre schlächtscht Ergebnis bi re Landdagswahl z NRW syt 1954 chuu isch un au di Griene Stimme verlore hän, het di rot-grien Koalition ihri Meehait im Landdag verlore. Zum Noofolger vum Steinbrück as Minischterbresidänt isch am 22. Juni 2005 dr Jürgen Rüttgers (CDU) gwehlt wore.

### Bundesfinanzminister in dr große Koalition
Am 22. November 2005 isch dr Steinbrück as Bundesminischter vu dr Finanze in di vu dr Bundeschanzleri Angela Merkel gfiert Bundesregierig beruefe wore. In sy Zyt as Finanzminischter isch d Bankekrise 2008/09 as Dail vu dr Wältwirtschaftskrise ab 2007 gfalle. Noch em Zämmebruch vu dr US-amerikanische Bank Lehman Brothers sin au verschideni dytschi Banke in Finanzneet chuu un sin zum Dail dur staatligi Hilf unterstitzt wore. D Rettig vu dr Hypo Real Estate isch as z dyyr kritisiert wore un s het au ne Untersuechigsuusschuss derzue gee.

### SPD-Bundestagsabgeordneter 2009 bis 2016
Zue dr Bundesdagswahl 2009 isch dr Steinbrück im Wahlchrais 105 (Mettmann I) as Diräktkandidat fir d SPD aadrätte. Är het am 27. September 2009 dr Kampf um s Diräktmandat mit 33,8 % gege d Michaela Noll (CDU) verlore, wu uf 44,4 % vu dr Stimme chuu isch. Dr Steinbrück isch statt däm derno as Dritte vu dr Landeslischt Nordrhy-Weschtfale zum erschte Mol in dr Bundesdag yyzoge.  Am 29. Septämber het dr Steinbrück aagchindet, ass er si im Große un Ganze us dr Spitzebolitik zruckzie wett un het sy Amt as Stellverdrätter vum SPD-Bundesvorsitzer niderglait. Am 27. Oktober 2009 het er er sy Entlassigsurkund as Finanzminischter Iberchuu. 

Im Summersemeschter 2011 het dr Steinbrück d Gaschtprofessur fir Bolitikmanagement vu dr Stiftig Mercator an dr NRW School of Governance vu dr Universität Duisburg-Essen iberchuu.
Ändi 2011 het er e Honorarprofessur fir Effetligi Finanzwirtschaft un internationali Finanzbolitik an dr Universität Leipzig aagnuu.

### SPD-Chanzlerkandidat fir d Bundesdagswahl 2013
Am 1. Oktober 2012 isch dr Steinbrück vum SPD-Barteivorstand aistimmig as Chanzlerkandidat vu dr SPD fir d Bundesdagswahl 2013 nominiert wore. Am 9. Dezämber isch er derno uf em Sunderbarteidag mit 93,45% zum Chanzlerkandidat gwehlt wore.

No dr Bundesddagswahl, wu d SPD verlore het, un dr Bildig vu dr große Koalition unter dr Chanzleri Angela Merkel, het dr Steinbück sy Ruggzug us dr SPD-Spitz aagchindet. Är isch no bis Ändi Septämber 2016 Abgordnete im Bundesdag blibe, derno isch er us dr Bolitik uusgschide.

## Uuszaichnige
* 2006: Georg-Schulhoff-Bryys vu dr Handwärchschammere Düsseldorf
* 2008: "Politiker des Jahres" (Politik und Kommunikation)
* 2011: Cicero-Rednerbryys
* 2011:Ehredokter vu dr Heinrich-Heine-Universitet Düsseldorf (HHU)

derzue 
* 2007: Big Brother Award fir d Yyfierig vum dr läbeslang giltige Styyr-Identifikationsnummere fir alli Yywohner vu Dytschland

## Mitglidschafte
* syt 2010 Ufsichtsrot vu Borussia Dortmund
* syt Jänner 2010 fir fimf Johr Ufsichtsrot vu ThyssenKrupp
* syt 2010 Mitglid im Senat vu dr Dytsche Nationalstiftig
* 2011 Mitglid im Kuratorium vu dr Zeit-Stiftig Ebelin un Gerd Bucerius
* Mitglid vu dr Chammere fir soziali Ornig in der EKD
* Stellverdrättende Vorsitzer vu dr Helmut-und-Loki-Schmidt-Stiftig
* Mitglid in dr IG Bärgböu, Chemy, Energy

## Schrifte
* *Unterm Strich.* Hoffmann und Campe, Hamburg 2010, ISBN 978-3-455-50166-7.
* (mit em Helmut Schmidt): *Zug um Zug.* Hoffmann und Campe, Hamburg 2011, ISBN 978-3-455-50197-1.

## Literatur
* Daniel Friedrich Sturm: *Peer Steinbrück, Biografie* mit Karikaturen von Heiko Sakurai, Deutscher Taschenbuch Verlag, München 2012, ISBN 978-3-423-24924-9.
* Uwe-Karsten Heye, Hugo Müller-Vogg: *Steinbück oder Merkel? Deutschland hat die Wahl*, Quadriga, Berlin 2013, ISBN 978-3-86995-056-3.

## Fueßnote


## Weblink
* 
* 
* Internetuftritt vum Peer Steinbrück
*